അഫ്ഗാന് രക്ഷാപ്രവര്ത്തനം: ഒരാളേയും വിശ്വാസമില്ല താലിബാന് വിശ്വാസവഞ്ചകരെന്ന് ബൈഡന് വാഷിംഗ്ടണ്: അഫ്ഗാന് രക്ഷാ പ്രവര്ത്തനം ഒറ്റയ്ക്ക് ചെയ്തുതീര്ക്കുമെന്നും ആരേയും വിശ്വാസമില്ലെന്നും തുറന്ന് പറഞ്ഞ് അമേരിക്കന് പ്രസിഡന്റ് ജോ ബൈഡന്. താലിബാന് വിശ്വാസവഞ്ചകരാണെന്നും തീരുമാനമെടുത്ത വിഷയങ്ങളില് പോലും യാതൊരു കൃത്യതയും പാലിക്കുന്നില്ലെന്നും ബൈഡന് ആരോപിച്ചു. അമേരിക്കയുടെ ഇനിയുള്ള നടപടികള് താലിബാനെ കണക്കാക്കാതെയുള്ളതായിരിക്കും എന്ന് സൂചന നല്കുന്നതാണ് പ്രസ്താവന. ഇന്നലെ സുരക്ഷാ സമിതിയോഗം അടിയന്തിരമായി ചേര്ന്ന ശേഷമാണ് ബൈഡന് പതിവ് മാദ്ധ്യമസമ്മേളനത്തിലെ ചോദ്യങ്ങള്ക്ക് ഉത്തരം നല്കിയത്. താന് ഒരാളേയും വിശ്വസിക്കുന്നില്ല. താലിബാനാണ് അടിസ്ഥാന തീരുമാനം എടുക്കേണ്ടവര്. അഫ്ഗാനിലെ ജനങ്ങളെ ഒന്നിപ്പിക്കാനും ജനാധിപത്യപരമായ ഭരണം നടത്താനുമുള്ള ബാദ്ധ്യത അവര്ക്കുണ്ട്. എന്നാല് കഴിഞ്ഞ 100 വര്ഷമായിട്ട് അഫ്ഗാനില് ആരും മികച്ച ഭരണം നടത്തിയിട്ടില്ലെന്ന സത്യം നമുക്ക് മുന്നിലുണ്ട്. അവരുടെ ഭാഗത്തുനിന്നും ജനകീയമായ നീക്കമുണ്ടായാല് എല്ലാ വികസന കാര്യത്തിലും വ്യാപാര വാണിജ്യരംഗത്തും അമേരിക്ക ഒപ്പമുണ്ടാകും. ബൈഡന് വ്യക്തമാക്കി. ഇതിനിടെ അമേരിക്ക അടക്കമുള്ള രാജ്യങ്ങള് നയതന്ത്ര ഉദ്യോഗസ്ഥരെ പിന്വലിക്കരുതെന്നും കാബൂള് അന്താരാഷ്ട്രതലത്തിലെ സുപ്രധാന രാജ്യതലസ്ഥാനമായി കാണണമെന്നും താലിബാന് പ്രഖ്യാപിച്ചിരിരുന്നു. എന്നാല് നഗരത്തില് രക്ഷപെടലിനായി തങ്ങുന്ന അഫ്ഗാനികളേയും വിദേശപൗരന്മാരേയും തിരഞ്ഞുപിടിച്ചു താലിബാന് ചോദ്യം ചെയ്യല് തുടരുകയാണ്. കാബൂള് വിമാനത്താവളത്തിലേക്ക് വിവിധ പ്രവിശ്യകളിലായി കുടുങ്ങിക്കിടക്കുന്ന വിദേശപൗരന്മാരെ എത്തിക്കുന്ന കാര്യത്തിലും താലിബാന് സഹകരിക്കുന്നില്ലെന്നതും അമേരിക്ക ഗൗരവപൂര്വ്വമാണ് എടുത്തിരിക്കുന്നത്.